Søndag er der lagt op til et brag af en kamp på Nord Energi Arena. Det sker, når de nordjyske fodboldpiger fra Fortuna Hjørring møder FC Nordsjælland i en spændende kamp i Gjensidige Kvindeliga. Efter kun én kamp har begge hold tilkæmpet sig tre point. Fortuna vandt 5-2 over AGF i Aarhus efter et hattrick inden for 15 minutter af Emma Strøm Snerle, mens FC Nordsjælland besejrede AaB knebent 1-0. Dagens kamp vil ikke kun blive spillet på banen, den vil også blive udkæmpet på bænken. Begge trænere har nemlig en fortid i hinandens nuværende klubber. Fortunas cheftræner Brian Sørensen har et særdeles godt kendskab til sjællænderne, eftersom han har trænet FC Nordsjælland de seneste sæsoner. Ligeledes har assistenttræneren fra FC Nordsjælland indtil for et par år siden været cheftræner for det nordjyske pigefodboldhold. Med tre point i tasken til begge hold er der ingen tvivl om, at der vil blive kæmpet både på banen og på bænken, lige fra startfløjtet lyder klokken 14.
Fortuna Hjørring spiller søndag første kamp på hjemmebane.